Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi ilmassa olevan bentseenin ja hiilimonoksidin raja-arvoista /* SEK/2000/0662 lopull. - COD 98/0333 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi ilmassa olevan bentseenin ja hiilimonoksidin raja-arvoista 1998/0333 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi ilmassa olevan bentseenin ja hiilimonoksidin raja-arvoista 1. ASIAN KÄSITTELY - Ehdotus esitettiin neuvostolle 1. joulukuuta 1998 (KOM(1998)591-1998/0333 COD - EYVL C 53, 24.2.1999, s. 8). - Talous- ja sosiaalikomitea antoi puoltavan lausunnon (tarkistuksia ei esitetty) 25. maaliskuuta 1999 (CES/1999/333). Alueiden komitea päätti kokouksessaan 28. kesäkuuta 1999, ettei se anna lausuntoa. - Euroopan parlamentti antoi lausuntonsa ensimmäisessä käsittelyssä 2. joulukuuta 1999. - Komissio antoi muutetun ehdotuksen 11.04.2000 (KOM(2000)223 - 1998/0333 (COD)). - Neuvosto pääsi kokouksessaan 13. joulukuuta 1999 yksimielisesti poliittiseen sopimukseen yhteisen kannan vahvistamisesta. - Neuvoston yhteinen kanta vahvistettiin 10.04.2000. 2. KOMISSION EHDOTUKSEN TAVOITE Tämän direktiivin tavoitteena on vahvistaa bentseenille ja hiilimonoksidille ihmisten terveyden suojeluun liittyvät raja-arvot ilman laadun arvioinnista ja hallinnasta annetun neuvoston direktiivin 96/62/EY 4 artiklan ja liitteen I mukaisesti. 3. YHTEISTÄ KANTAA KOSKEVAT KOMISSION HUOMAUTUKSET 3.1 Yleiset huomautukset Neuvotteluiden avainkysymykset olivat yleisölle suunnatun tiedotuksen laajuus ja mahdollisuus pidentää määräaikaa bentseenin raja-arvojen saavuttamiseksi. Erään viimeaikaisen tutkimuksen perusteella bentseenin raja-arvojen saavuttaminen voi olla erityisen vaikeaa Etelä-Euroopassa ilmastosyiden vuoksi. Sen vuoksi ehdotukseen on sisällytetty viiden vuoden pidennyslupa tietyillä ehdoilla. Mitä tulee yleisölle suunnatun tiedotuksen keinoihin ja laajuuteen, sovitussa yhteisessä kannassa otetaan huomioon Euroopan parlamentin huoli siitä, että yleisölle tiedotetaan ilmanlaadusta kattavasti ja nopeasti aina kun on mahdollista. Verrattuna komission alkuperäiseen ehdotukseen sovitussa tekstissä laajennetaan yleisesti ottaen jäsenvaltioiden velvollisuuksia saattaa yleisön saataville pitoisuuksia koskevia tietoja ja ilmanlaadun arviointituloksia. Suurin osa Euroopan parlamentin tekemistä tarkistuksista on sisällytetty yhteiseen kantaan kokonaan tai periaatteessa. Verrattuna komission muutettuun ehdotukseen tekstiä on muotoiltu uudelleen tai teknisiä ilmaisuja on muutettu. Muutosten tavoitteena on ollut yleensä selventää tarkoitusta ja sopeuttaa teksti neuvoston direktiiviin 1999/30/EY, joka oli ensimmäinen neuvoston direktiivin 96/62/EY perusteella annettu erityisdirektiivi. 3.2 Euroopan parlamentin ensimmäisen käsittelyn tulos 3.2.1 Euroopan parlamentin tarkistukset, jotka komissio on hyväksynyt ja jotka se on sisällyttänyt muutettuun ehdotukseen kokonaan, osittain tai periaatteessa Tarkistukset 1, 2 (periaatteessa), 4 (periaatteessa), 6, 7 (osittain), 8, 9 (osittain), 10, 15 (osittain), 21. Johdanto-osa - Tarkistus 1 (muutetun ehdotuksen johdanto-osan kappale 5 a) on sisällytetty yhteiseen kantaan, jossa se on johdanto-osan kappale 8. Se on samanlainen kuin direktiivin 1999/30/EY johdanto-osan kappale 4, sillä siinä todetaan, että jäsenvaltiot voivat säätää tiukemmista vaatimuksista kuin ehdotukseen sisältyvistä, erityisesti herkkien väestöryhmien suojelemiseksi. - Tarkistus 2 (muutetun ehdotuksen johdanto-osan kappale 5 b) on sisällytetty yhteiseen kantaan, jossa se on johdanto-osan kappale 9. Siinä todetaan, että bentseeni on ihmisessä syöpää aiheuttava genotoksinen aine eikä bentseenille voi määritellä kynnysarvoa, jonka alittuessa ihmisten terveydelle ei aiheutuisi vaaraa. - Tarkistuksen 4 (muutetun ehdotuksen johdanto-osan kappale 7 a) periaate on sisällytetty yhteisen kannan johdanto-osan kappaleeseen 13. Siinä vaaditaan, että komissiolle on toimitettava tiedot ilman bentseeni- ja hiilimonoksidipitoisuuksista määräaikaisraporttien laatimista varten. Artiklat - Tarkistus 6 (5 artiklan 7 kohta) on sisällytetty yhteiseen kantaan. Siinä selvennetään, että direktiiviin tehtävät tekniset muutoksrt eivät saa aiheuttaa muutoksia raja-arvoihin. - Tarkistus 7 (7 artiklan 1 kohta, 1 kappale) on sisällytetty yhteiseen kantaan siten, että luetteloa mahdollisista keinoista tiedottaa yleisölle on laajennettu. - Tarkistus 8 (7 artiklan 1 kohta, 2 kappale), jossa vaaditaan, että ilman hiilimonoksidipitoisuutta koskevat tiedot on päivitettävä kerran tunnissa aina kun se on mahdollista, on sisällytetty yhteiseen kantaan. - Tarkistus 9 (7 artiklan 2 kohta) on sisällytetty yhteiseen kantaan sikäli, että jäsenvaltioiden on levitettävä aktiivisesti tietoa ilmanlaadun arvioinnin tuloksista (liitteessä VI oleva II osa), mutta ei näytteenottopaikan valintamenettelystä (liitteessä IV oleva III osa). - Tarkistus 10 (8 artiklan 1 kohta) on sisällytetty yhteiseen kantaan. Siinä todetaan, että komission on kiinnitettävä erityistä huomiota herkkiin väestöryhmiin, kun se arvioi uutta tieteellistä näyttöä bentseenin ja hiilimonoksidin vaikutuksista ihmisten terveyteen. Liitteet - Tarkistus 15 (liite V a) on sisällytetty yhteiseen kantaan osittain. Liitettä on laajennettu vaatimuksella, että kun käytettävissä on useampi mittausasema, vähintään yhden on mitattava liikenneympäristöä ja toisen kaupunkitaustaa. - Tarkistus 21 (liitteessä VI oleva I osa) on sisällytetty yhteiseen kantaan siten, että satunnaismittaukset sallitaan, jos ne ovat riittävän tarkkoja. 3.2.2 Muutokset, jotka neuvosto on tehnyt komission muutettuun ehdotukseen Komissio ei hyväksynyt tarkistuksia 11 ja 17. Yhteisessä kannassa kuitenkin tehdään muutoksia artikloihin, joita kyseiset tarkistukset koskevat. Seuraavassa selostetaan myös muut mahdolliset merkittävät muutokset komission muutettuun ehdotukseen. Johdanto-osa - Neuvosto on lisännyt johdanto-osaan 7 kappaleen, joka on samantapainen kuin edellä mainittu 5 artiklan 7 kohdan tarkistus. Se vastaa neuvoston direktiivin 1999/30/EY johdanto-osan 11 kappaletta. - Kappaleessa 10 viitataan poikkeuslupamahdollisuuteen, joka lisätään yhteisen kannan 3 artiklan 2 kohdassa, kuten seuraavassa selostetaan. Artiklat - Tarkistuksella 17 (3 artiklan 2 kohta) poistetaan kokonaan poikkeuslupamahdollisuus. Komissio ei hyväksynyt sitä muutetussa ehdotuksessaan. Yhteisessä kannassa ehdotetussa 3 artiklan 2 kohdassa asetetaan kuitenkin tiukemmat ehdot bentseeniä koskevan määräajan pidennykselle. Pidennys voidaan myöntää vain kerran korkeintaan viideksi vuodeksi. Ehdot, joilla se voidaan myöntää (ilmastoon ja taloudellisiin näkökohtiin liittyvät), määritellään yksityiskohtaisemmin, ja jäsenvaltioita vaaditaan perustelemaan hakemuksensa perusteellisesti. Muutetussa artiklassa asetetaan raja-arvo 10 µg/m³ mahdollisen määräajan pidennyksen ajaksi. - Komission alkuperäisen ehdotuksen 7 artiklan 3 kohdan toisessa osassa vaaditaan komissiota ehdottamaan takarajaa bentseeniä koskevan raja-arvon saavuttamiseen säädettävän määräajan mahdolliselle lisäpidennykselle, kun direktiivin täytäntöönpanoa tarkastellaan vuonna 2004. Tarkistuksella 11 olisi poistettu kyseinen osa 7 artiklan 3 kohtaa sen seurauksena, että tarkistuksella 17 poistettiin kaikki mahdollisuudet pidennykseen. Komissio ei hyväksynyt tarkistusta 17 eikä myöskään tarkistusta 11. Koska yhteisessä kannassa nyt rajoitetaan mahdolliset 3 artiklan 2 kohdan mukaisesti myönnettävät pidennykset vain viiteen vuoteen, ei enää tarvitse asettaa takarajaa vuonna 2004. Tämä toteutetaan yhteisessä kannassa siten, että 8 artiklan 3 kohdan asiaa koskeva osa poistetaan. Siinä rajoitetaan mahdollisuutta päättää lisäpidennyksistä vuonna 2004 tehtävän tarkastelun yhteydessä siten, että edellytetään, että on ylläpidettävä korkea ihmisten terveyden ja ympäristön suojelun taso. - Yhteisessä kannassa selvennetään jäsenvaltioiden velvollisuutta tiedottaa yleisölle laajentamalla 7 artiklan 1 kohdan 2 kappaletta siten, että nimenomaisesti viitataan liitteissä I ja II säädettyihin keskiarvojen määrityksiin käytettäviin mittausajanjaksoihin. - Yhteisessä kannassa poistetaan 8 artiklan 2 kohdan a-c alakohdat, koska niiden katsotaan olevan direktiivin soveltamisalan ulkopuolella, vaikka niihin liittyviä periaatteita voidaankin kannattaa. Neuvosto katsoo, että yleinen ilmanlaatu ja rajat ylittävät kuljetukset ovat kiinteä osa komission suunniteltua ohjelmaa "Clean Air for Europe". Liitteet - Komission ehdotuksen liitteessä I asetetaan ylitysmarginaali bentseenille arvoon 5 µg/m³ (100 %) direktiivin tullessa voimaan. Marginaalia pienennetään 1 µg/m³ joka 12. kuukausi, kunnes se saavuttaa arvon 0 % tammikuuhun 2010 mennessä. Yhteisessä kannassa marginaalin pienentäminen säädetään alkavaksi 1. tammikuuta 2006 sen sijaan, että se alkaisi 1. tammikuuta 2003. Tällä tavoin ylitysmarginaali voidaan määritellä joka vuosi kokonaisluvuin, eikä tarvitse käyttää µg/m³:n murto-osia. - Edellä selostetuista syistä yhteisessä kannassa asetetaan liitteessä II hiilimonoksidille direktiivin tullessa voimaan ylitysmarginaali, joka on 6 mg/m³ eikä 5 mg/m³. Tätä ylitysmarginaalia pienennetään 2 mg/m³:lla joka 12. kuukausi, ja tämä aloitetaan 1. tammikuuta 2003. Tämä on sama päivämäärä kuin muutetussa ehdotuksessa. Yhteisessä kannassa on muutettu sitä, miten liitteessä II hiilidioksidille säädetty keskiarvojen määrittämiseen käytettävä mittausajanjakso ilmaistaan, tarkoitusta muuttamatta. Taulukon jälkeen on lisätty kappale, jossa selitetään, miten suurin päivittäinen 8 tunnin keskiarvo määritetään yhden tunnin mittaustuloksista. 3.2.3. Tarkistukset, joita ei ole sisällytetty komission muutettuun ehdotukseen eikä yhteiseen kantaan syistä, jotka on selostettu muutetun ehdotuksen perusteluissa Komissio ei hyväksynyt tarkistuksia 3, 12, 13 ja 14, eikä neuvosto tehnyt ehdotusta niiden sisällyttämiseksi yhteiseen kantaan. 4. Päätelmät ja yleisiä huomautuksia Komissio on samaa mieltä yhteisen kannan tekstin kanssa. Komissio katsoo, että ehdotetut muutokset selventävät komission alkuperäisen ehdotuksen tarkoitusta ja mukauttavat sitä neuvoston direktiiviin 1999/30/EY, joka oli ensimmäinen neuvoston direktiivin 96/62/EY perusteella annettu erityisdirektiivi. Yleisesti ottaen yhteisessä kannassa otetaan huomioon useimmat kysymykset, jotka Euroopan parlamentti otti esille ensimmäisessä käsittelyssä, heikentämättä komission alkuperäistä ehdotusta. Erityisesti komissio katsoo, että yhteinen kanta merkitsee hyväksyttävää sovintoratkaisua kysymyksessä, joka koskee mahdollisuutta poiketa yleisestä määräajasta bentseenin raja-arvon saavuttamiseksi. Yhteinen kanta tuo ehdotukseen joustavuutta, koska tämänhetkisistä bentseenipitoisuuksista ei ole käytettävissä hyviä mittaustietoja, ja samalla taataan, ettei poikkeuslupia myönnetä, jollei niiden osoiteta selvästi olevan olennaisen tärkeitä.